Blomsten og røttene på planten har blitt spist, og roten smaker søtt, men det er nok mest barn som har hatt glede av det. Den er en velkjent blomst for barna, og har vært opphav til kreativ lek. Det har for eksempel vært en vanlig lek å forsøke å vrenge blomsten uten at den går i stykker. En annen lek er "smelling", det vil si at man klemmer for åpningen av blomsten og så kan man smelle krona. Ellers har krona vært brukt som fingerbøl og barn har puttet krona i munnen og skutt den ut ved å blåse kraftig. Blomstene har også vært brukt som bjeller til konglekuer og som skjørt på dokker.